Jinghpaw Wunpawng Myu Sha Yawng Hpang De,
Sharin la mai ai hta ; -
1. Hkai lu hkai sha lam hta Rubbers hte kaga hkai hpan ni hpe Hpungtang Sharin Sara (Technician) byin hkra shakut nna atsawm sha ladat jaw jaw hkai lu hkai sha nga ma ai. Dai majaw Myeng Mungdan kata kaga Mungdaw ni hta grau lu sut lu su, nga mu nga mai nga ma ai.
2. Amyu Sha lam yan hta grai shakut shaja ma ai (Nationalism Strong). Buga Kahtawng Ningchyawng hkan shanhte a A Ga, Laika, Htunghkying ni hpe grai manu shadan ai. (Ga shadawn : Mare Kahtawng ni hta Myen ga pyi n-ga shangun ma ai. N kau shara hkan Myen ga ga ai ni hpe rim jep ai, adup zingri ai, Myen jet yang pyi sat kau ai daram re. Myen Amyu hpe Mare hkan n-jashawn ma ai.)
3. Htunghkying lam hta mung grai manu shadan ai. Shanhte Mungdaw hta Laban hpang bat (1) ya hte bat (5) ya shani hpe Htunghkying bu hpun sumraw Nhtoi masat nhtawm, dai shani hta Num/La/Ram n-nga Mon Htunghkying Labu Palawng ni hpe bu hpun nga ma ai.
4. Amyu Sha ni yawng mung grai myit hkrum gahkyin gumdin ma ai. (Ga shadawn : Mung Masa Party hpe langai sha hpaw ninghtan nna, Ra Lata Poi ni hpe shanhte a Party hpe sha “Me” jaw nga ma ai. Dai majaw Mungdaw Rapdaw hta Mon Amyu Sha ni “Wun Gyi” law law shara lu ma ai.
5. Ya ten Mon Laknak lang Wuhpung rai nga ai “Mon Pyi Thit Party” Uphkang Ginra ni hta shanhte a “Myu Sha Dawnghkawn Sharawt ai Lamang” hpe jahpawt shagu sinat gap kapaw let Mung Shawa, Dap Shawa yawng “Bau jaw” nga ma ai. Ya du na February (8) ya shani ang ai “Mon National’s Day” hpe mung Buga Ginra Kahtawng shagu hta Dumbu, Shap sheng dum let myit hkrum mang rum “Myit Sharawt ai magam bungli ni hpe” wu wu di di galaw let hkyen lajang nga ma ai.
6. Shanhte a moi na Labau Lasang ni hpe mung ya prat na Ma ni, Ramma ni chye la hkan nang hkan sa lu na matu yaw shada let Myitsu Salang ni, Wun Gyi ni, Dakkasu Sara/ma ni nan woi awn nna sawk shagawn nga ma ai. Lu shagawn la sai Labau ni hpe Laika Buk byin hkra ka lajang nhtawm, Mung Shawa daw tsa chye lu na matu “Research Hkaw Tsun Hpawng” ni hpe galaw nga ma ai. Laika ka ai wa du ai shaloi “Masat yan (4) Hkaw Tsun Hpawng” galaw ai hta sa du shang lawm lu nngai. Dai hkaw tsun hpawng hta (a) Num wawn num la hte seng ai Labau; (b) Laili laika hte seng ai Labau; (c) Htunghkying madum sumpyi hte seng ai Labau; (d) Buga Ginra ni a nga sat/sa hte seng ai Labau; (e) Lai wa sai ten Jiwoi Jiwa ni jai lang mat wa sai “Tara Masa” Labau ni hpe hkaw tsun ai, shada htai lai ai, jahkum shatsup ai lam ni galaw nga ma ai.
Lahta na lam ni gaw Lawng lam law law hta na Anhte Myu Sha ni mung sharin la mai ai ni hpe sha lata tang madun da ai re. Mai la ai hpe shaw la nna, anhte hte n-htap htuk ai lam ni hpe gaw kabai kau ga ngu mayu nngai. Laika ka ai wa sharin la lu ai zawn, Myu Wunpawng Sha ni yawng hpe mung garan kachyan ai lam re. Yawng hpe Hkungga Tsawra let,
Myu Sha lam yan hta,
(Kadaw Awng)
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn